Predkladacia správa
 
Návrh  nariadenia vlády Slovenskej republiky o sumách vianočného príspevku v roku 2008 (ďalej len „návrh nariadenia vlády“), sa predkladá v súlade s § 1 ods. 8 zákona  č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov. Uvedeným zákonom, ktorý upravuje poskytovanie vianočného príspevku poberateľovi starobného dôchodku, predčasného starobného dôchodku, invalidného dôchodku alebo sociálneho dôchodku, vyplácaných Sociálnou poisťovňou a poberateľovi výsluhového dôchodku alebo invalidného výsluhového dôchodku priznaných podľa všeobecných predpisov o sociálnom zabezpečení vyplácaných príslušným orgánom silových rezortov, sa realizuje Programové vyhlásenie vlády Slovenskej republiky s cieľom zmiernenia sociálnej situácie poberateľov dôchodkov. 

Návrhom nariadenia vlády sa ustanovuje percento priemernej mesačnej mzdy v hospodárstve Slovenskej republiky za rok 2007 na určenie sumy dôchodku na účely poskytnutia vianočného príspevku v roku 2008, sumy dôchodku určené týmto percentom, ktoré určujú pásmové rozpätie na poskytnutie vianočného príspevku a sumy vianočného príspevku v roku 2008 diferencovane v závislosti od sumy dôchodku alebo úhrnu súm dôchodkov. 

Odhad dopadov na verejné financie je uvedený v Doložke finančných, ekonomických, environmentálnych vplyvov, vplyvov na zamestnanosť a podnikateľské prostredie (ďalej len „doložka vplyvov“).

Návrh nariadenia vlády pozitívne ovplyvní príjmy dotknutých osôb.

Návrh nariadenia vlády nemá vplyv na rozpočty obcí a rozpočty vyšších územných celkov, hospodárenie podnikateľskej sféry a iných právnických osôb, na zamestnanosť v Slovenskej republike a na životné prostredie.

Hospodárska a sociálna rada Slovenskej republiky zobrala návrh nariadenia vlády na vedomie dňa 29. septembra 2008.
Návrh nariadenia vlády bol predložený na rokovanie Legislatívnej rady vlády Slovenskej republiky. Na rokovanie vlády Slovenskej republiky sa návrh nariadenia predkladá bez rozporov.

S cieľom rozšíriť okruh poberateľov vianočného príspevku už v roku 2008 bol Národnej rade Slovenskej republiky predložený poslanecký návrh na vydanie zákona, ktorým sa mení a dopĺňa zákon č. 592/2006 Z. z. o poskytovaní vianočného príspevku niektorým poberateľom dôchodku a o doplnení niektorých zákonov (ďalej len „návrh zákona“).

Obsahom návrhu zákona je rozšírenie okruhu poberateľov vianočného príspevku o poberateľov pozostalostného dôchodku (vdovského dôchodku, vdoveckého dôchodku a sirotského dôchodku), prekvalifikovaného pozostalostného výsluhového dôchodku a pozostalostného výsluhového dôchodku po poberateľovi prekvalifikovaného dôchodku, ktorí takýto dôchodok poberajú ako jediný druh dôchodku.

V prípade schválenia návrhu zákona v Národnej rade Slovenskej republiky sa vianočný príspevok poskytne v roku 2008 aj poberateľom uvedeného okruhu pozostalostných dôchodkov, ktorí takýto dôchodok poberajú ako jediný druh dôchodku. 

Rozšírením okruhu poberateľov vianočného príspevku sa predpokladá zvýšenie celkových výdavkov na poskytnutie vianočného príspevku v roku 2008 približne o 147 mil. Sk. Uvedené zvýšenie vychádza z predpokladu, že počet poberateľov vianočného príspevku bude vyšší cca o 78 630 poberateľov vdovského dôchodku, vdoveckého dôchodku a sirotského dôchodku, ktorí takýto dôchodok poberajú ako jediný druh dôchodku.